**HOTELOVÁ AKADÉMIA**

Radničné námestie 1, 052 01 Spišská Nová Ves

**ŠKOLSKÝ PORIADOK**

**ŠKOLSKÉHO INTERNÁTU**

Dátum prerokovania v pedagogickej rade školy: 31.08.2023

Dátum prekovania s radou školy:

Platnosť dokumentu: 01.09.2023– 31.08.2024

September 2023 Mgr. Milan Kudrik

 riaditeľ školy

**Článok 1**

**Účel školského internátu**

Školský internát je výchovno-vzdelávacie zariadenie, ktoré zabezpečuje žiakom stredných škôl výchovno-vzdelávaciu starostlivosť v čase mimo vyučovania, ubytovanie a stravovanie (v zmysle Zákona MŠ SR č. 245/2008 o výchove a vzdelávaní a o zmene a doplnení niektorých zákonov a Vyhlášky č. 22/2023 o školských výchovno-vzdelávacích zariadeniach).

**Článok 2**

**Riadenie školského internátu**

 Školský internát je organizačnou súčasťou Hotelovej akadémie v Spišskej Novej Vsi. *Úradný názov je* **Školský internát pri Hotelovej akadémii v Spišskej Novej Vsi, Slovenská 56.** Riadi sa v súlade s § 117 zákona Národnej rady Slovenskej republiky č. 245/2008 Z.z. o výchove a vzdelávaní a o zmene a doplnení niektorých zákonov a podľa zákona č. 596/2003 Z.z. o štátnej správe a školskej samospráve a o zmene a doplnení niektorých zákonov.

 Riadi ho riaditeľ školy. Jeho zástupcom je zástupca riaditeľa pre výchovu mimo vyučovania. Poradným orgánom riaditeľa školy a školského internátu je Pedagogická rada školského internátu, zložená zo všetkých výchovných pracovníkov v ŠI.

 Riaditeľ umožní zriadenie a činnosť žiackej samosprávy ŠI, stravovacej komisie, rady žiakov ŠI, v zmysle č. 12 a 13 Dohovoru o právach dieťaťa.

**Článok 3**

**Prijímanie žiakov**

1. Žiadosť na ubytovanie v ŠI podávajú rodičia (zákonný zástupca) neplnoletých žiakov alebo žiak starší ako l8 rokov do 15. júna zástupcovi pre výchovu mimo vyučovania.
2. Ak pre nedostatok kapacity nemožno prijať všetkých žiakov, ktorí podali žiadosť o ubytovanie, prijímajú sa v poradí podľa kritérií pre prijatie žiakov do ŠI pre príslušný školský rok.
3. Zástupca pre výchovu mimo vyučovania oznámi rodičom do konca júna ako bola ich žiadosť vybavená.
4. Ubytovanie sa poskytuje zásadne na čas jedného školského roka.
5. Prijatý žiak dostane evidenčný preukaz žiaka a záznamník, do ktorého sa zaznamenáva odchod

a príchod do ŠI.

1. Žiak môže byť uvoľnený zo školského internátu ak o to písomne požiadajú rodičia alebo zákonný zástupca zo závažných rodinných dôvodov. Písomná žiadosť musí byť doručená do 20-tého dňa v mesiaci, v ktorom žiak svoj pobyt ukončuje zástupcovi pre výchovu mimo vyučovania.

**Článok 4**

**Práva žiaka**

1. Na riadne ubytovanie, stravovanie, vykurovanie a osvetlenie izby.
2. Využívať všetky dostupné zariadenia ŠI pre svoju záujmovú činnosť.
3. Zúčastňovať sa kultúrnej, športovej a inej spoločenskej činnosti.
4. Umiestňovať na izbách vlastné doplnky, nástenky a pod., so súhlasom skupinového vychovávateľa a za predpokladu, že tieto nie sú v rozpore s morálkou, právnymi predpismi a nepoškodzujú majetok ŠI (napr. omietku, obloženie, nábytok atď.) a majetok spolubývajúcich.
5. Používať vlastné elektrospotrebiče len so súhlasom vedenia ŠI. Používané spotrebiče musia vyhovovať štátnym normám a musia byť pravidelne kontrolované. Rádiá, prehrávače hudby, počítače, mobilné telefóny a pod. nesmú rušiť študijný ani nočný pokoj. Rýchlovarné kanvice, televízory, vykurovacie telesá, chladničky, hriankovače a kávovary sa zakazuje používať na izbách.
6. Žiak má právo na ochranu pred všetkým formami diskriminácie alebo trestania, ktoré vyplývajú z postavenia, činnosti, vyjadrených názorov alebo presvedčenia jeho rodičov, zákonných zástupcov alebo členov rodiny.
7. Žiak má právo na slobodu myslenia, svedomia a náboženstva.
8. Žiak má právo na ochranu pred telesným alebo duševným násilím, urážaním, zneužívaním, zanedbávaním alebo nedbanlivým zaobchádzaním, trýznením alebo vykorisťovaním.
9. Žiak má právo na ochranu pred narkotikami, drogami alkoholom a psychotropnými látkami.
10. Žiak nemôže byť nútený vypovedať, priznávať vinu. Platí prezumpcia neviny.
11. Ak žiak mladší ako 18 rokov je podozrivý zo spáchania trestného činu, je nutné okamžite

 a priamo informovať jeho rodičov alebo zákonných zástupcov.

1. Má právo vyjadrovať sa vhodnou formou ku všetkým oblastiam života v ŠI, hlavne prostredníctvom Rady žiakov, Stravovacej komisie a na aktívoch výchovnej skupiny.
2. Žiak(čka) má právo na svoje súkromie v daných podmienkach ŠI, na súkromie svojej rodiny, domova, korešpondencie. Vedenie ŠI je povinné vytvoriť podmienky pre realizáciu tohto práva (napr. telefonovanie, doručovanie listov a pod.).
3. V čase štúdia od 16.00 do 17.20. hod. rešpektovať pokoj v celom ŠI. Žiaci sa nachádzajú vo svojich izbách, nenavštevujú sa navzájom, nepúšťajú nahlas hudbu.
4. Navrhovať zmeny školského poriadku ŠI, týždenného plánu ŠI a svojej výchovnej skupiny.
5. Žiaci majú právo konštituovať žiacku samosprávu, ktorá voči vedeniu ŠI vystupuje ako partner, pokiaľ ide o záujmy žiakov.

**Článok 5**

**Povinnosti žiaka**

1. Plne rešpektovať nariadenia a požiadavky vedúceho krúžku, vychovávateľa, zástupcu pre VMV a riaditeľa školy.
2. K ostatným žiakom sa správať priateľsky a pomáhať im podľa svojich schopností.
3. Nevyjadrovať sa hrubo, nepožívať alkoholické nápoje v ŠI ani mimo neho, neprechovávať alkoholické nápoje v ŠI, nefajčiť v ŠI, nehrať hazardné hry a dbať o svoj zovňajšok.
4. Neužívať, neprechovávať, nedistribuovať a nepredávať nikotínové vrecúška bez obsahu tabaku (“žuvací tabak“) a elektronické cigarety.
5. Žiak(čka) nesmie uvádzať do obehu, robiť verejne prístupnými, vyrábať alebo dovážať písomné pornografické diela, nosiče zvuku alebo obrazu, zobrazenia alebo iné predmety ohrozujúce mravnosť a etiku, v ktorých sa prejavuje neúcta k človeku a násilie.
6. Žiak(čka) musí byť primerane ustrojený(á) tak, aby neporušoval morálku.
7. Dodržuje všetky zdravotné a hygienické opatrenia, bezpečnostné predpisy o ochrane zdravia

a protipožiarnej ochrany.

1. Ak úmyselne alebo z nedbalosti poškodí majetok ŠI, je povinný škodu nahradiť podľa pokynov vychovávateľa do 10 dní, alebo ju odstráni údržbár ŠI na náklady žiaka, ktorý škodu spôsobil.
2. Žiak je povinný hlásiť všetky závady službukonajúcemu vychovávateľovi, resp. na vrátnici.
3. Pri preberaní kľúčov od izieb sa preukázať evidenčným preukazom. Izbu pri odchode uzamknúť, kľúč odovzdať na vrátnicu ŠI (prípadnú stratu kľúča neodkladne hlásiť skupinovému vychovávateľovi resp. na vrátnici).
4. Ak chce žiak(čka) opustiť ŠI po 16.00 hod. za účelom vychádzky, môže tak urobiť len po vzájomnom dohovore so skupinovým alebo službukonajúcim vychovávateľom.
5. Počas prítomnosti na izbe v ŠI sa žiaci cez deň aj noc nezamykajú, kľúč zostáva v zámke – zvonku dverí.
6. Žiak(čka) je povinný zabezpečiť svoje osobné veci tak, aby tým zamedzil ich odcudzeniu alebo poškodeniu.
7. Žiak je povinný na vyzvanie vychovávateľa umožniť kontrolu čistoty a poriadku osobných vecí za prítomnosti žiaka.
8. Žiak(čka) sa nemôže bez súhlasu skupinového vychovávateľa resp. zástupcu riaditeľa, presťahovať do inej izby a svojvoľne premiestňovať zariadenie izby.
9. Žiak(čka) je povinný(á) za znehodnotenie, alebo stratu preukazu a priepustky uhradiť 1 €.
10. Žiak(čka) je povinný(á) za stratu kľúča alebo visačky zabezpečiť ich náhradu na vlastné náklady.
11. Žiak(čka) nesmie po 21.30 hod používať notebook, mobilný telefón.
12. Žiak(čka) sa nesmie voziť v budove ŠI na korčuliach, skateboarde, kolobežkách a služobnom výťahu.
13. Žiak(čka) je povinný(á) šetriť elektrickou energiou a vodou.
14. Žiaci starší ako 18 rokov sa musia podriadiť školskému poriadku ŠI, v ktorom bývajú.
15. Žiak je povinný odoberať celodennú stravu v školskej jedálni Hotelovej akadémie, ktorej súčasťou je aj školský internát, bez ohľadu na to, akú strednú školu navštevuje. Pri odhlasovaní zo stravy je žiak povinný odovzdať stravné lístky na dni, na ktoré sa vyhlasuje.
16. Ak žiak ochorie doma alebo sa stane iná mimoriadna udalosť, pre ktorú sa nemôže vrátiť do ŠI, musí rodič túto skutočnosť vierohodne oznámiť, poslať stravné lístky.
17. Žiaci sú povinní stravné lístky vlastnoručne podpísať, stratu ihneď hlásiť. **Stratené lístky sa nenahradzujú, musia sa zakúpiť nové.**
18. Po 21.30 hod. žiaci môžu sledovať TV len s povolením službukonajúceho vychovávateľa.
19. Žiak(čka) môže využívať stolno-tenisové miestnosti a posilňovňu do 20.30 hod.
20. Prísne sa zakazuje svietiť sviečkami, používať vonné lampy, manipulovať s otvoreným ohňom.
21. Žiaci nesmú vykonávať vzájomné návštevy na dievčenských izbách a opačne, chodiť do iných izieb bez súhlasu bývajúceho alebo keď nie je bývajúci prítomný.
22. Opravy elektrických porúch žiakmi sa prísne z a k a z u j ú !
23. Na začiatku ubytovania sa pridelí žiakovi ubytovací priestor, skrinka na prezúvanie a príslušný inventár, za ktorý je žiak osobne zodpovedný a je povinný ho chrániť pred poškodením alebo odcudzením.
24. Pri odchode je žiak povinný odovzdať izbu bez poškodení, zapožičané veci odovzdať
v pôvodnom stave, uhradiť spôsobené škody za ceny platné v období vzniknutej škody.
25. Vedenie ŠI nezodpovedá za peniaze, osobné veci a prehrávače hudby, rádia, mobilné telefóny, počítače. Cenné veci a peniaze si možno na prechodný čas uschovať u vychovávateľa.
26. Pri odchode z ubytovacích priestorov každý žiak zanechá za sebou poriadok, prekontroluje

 vypnutie osvetľovacích zariadení, zastavenie vody, uzatvorenie balkónových dverí.

34. V čase vyučovania sa žiak môže zdržiavať na izbe, iba so súhlasom vychovávateľa

 v odôvodnených prípadoch. Prítomnosť žiaka v čase vyučovania v ŠI musí byť vyznačená

 v Dennom hlásení alebo v knihe na vrátnici s uvedením presného dôvodu neúčasti na vyučovaní.

35. Vo vážnych prípadoch, keď je potrebné poskytnúť prvú pomoc, prípadne previesť vážnu

 opravu, je žiak povinný to ihneď oznámiť vychovávateľovi, resp. na vrátnici.

36. Žiak(čka) sa dobrovoľným rozhodnutím ubytovať sa na ŠI zaväzuje riadne plniť všetky

 úlohy a povinnosti a správať sa v súlade so  Školským poriadkom školského internátu.

37. Školský poriadok ŠI je záväzný pre všetkých ubytovaných žiakov a zároveň pre všetkých,

 ktorí sú v  pracovnom pomere v ŠI. Žiaci starší ako 18 rokov konajú samostatne. Rodičia

 sú len písomne alebo telefonicky informovaní o ich konaní, správaní v ŠI, ak žiaci udelia súhlas.

38. **Podľa Školského poriadku Školského internátu je v  priestoroch ŠI zakázané:**

1. prechovávať, požívať, predávať a poskytovať návykové látky (alkohol, tabak, organické rozpúšťadlá a drogy), ako aj ich výroba (vrátane surovín na ich výrobu),
2. fajčiť v areáli a vonkajších priestoroch ŠI,
3. propagovať alebo inak šíriť toxikomániu, pornografiu, rasovú neznášanlivosť.

**Článok 6**

**Pochvala a výchovné opatrenia**

 Za vzorné správanie, za vzorné plnenie si povinností, za statočný čin, za významný prejav aktivity sa môže udeliť:

**Pochvala vychovávateľom:**

• za udržiavanie pridelenej izby v čistote a poriadku,

• za vzorné dodržiavanie Školského poriadku ŠI,

• za činnosť v prospech výchovnej skupiny nad rámec svojich povinností,

• za vzorné správanie sa a plnenie si povinností.

**Pochvala zástupcom riaditeľa**

• za úspešnú reprezentáciu ŠI,

• za nezištnú pomoc, humánny prístup k ľuďom, príkladný čin, verejné uznanie inou osobou alebo

 inštitúciou.

**Opatrenia pri porušení disciplíny:**

1. Napomenutie vychovávateľom (ústne, písomné).

2. Pokarhanie vychovávateľom (pred výchovnou skupinou).

3. Pokarhanie zástupcom riaditeľa.

4. Pokarhanie riaditeľom školy.

5. Podmienečné vylúčenie zo školského internátu.

6. Vylúčenie zo školského internátu.

Poznámka:

Táto klasifikácia je orientačná.

Uplatnenie výchovných opatrení sa zrealizuje po individuálnom posúdení každého priestupku.

Postupnosť pri udeľovaní výchovných opatrení nemusí byť dodržaná.

Opatrenia k posilneniu disciplíny žiakov sa zapisujú do príslušnej pedagogickej dokumentácie a písomne sa oznamujú rodičom (zákonným zástupcom) žiaka do 2 týždňov od ich udelenia.

**Článok 7**

**Zo školského internátu sa žiak vylúči**

1. Ak sústavne porušuje školský poriadok ŠI alebo vážne narúša kolektívny život a predchádzajúce

 výchovné opatrenia boli neúčinné.

2. Ak bez vážnych dôvodov neplatí načas náklady na ubytovanie a stravovanie, t.j. ak je

 v omeškaní s platením príspevku na čiastočnú úhradu nákladov na ubytovanie a stravovanie

 viac ako 1 mesiac.

3. Ak v ŠI alebo mimo ŠI používa alkoholické nápoje, resp. do ŠI príde pod vplyvom alkoholu alebo inej psychotropnej látky.

4. Ak prechováva alebo obstaráva, používa, obchoduje a poskytuje návykové a psychotropné látky,

 jedy a prekurzory, výbušniny, zbrane, psychotropné látky, alkohol a to tak v ŠI ako aj mimo ŠI.

5. V priestoroch ŠI je prísny zákaz fajčenia. Ak žiak(čka) bude počas ubytovania pristihnutý(á) pri fajčení, bude pri prvom priestupku pokarhaný zástupcom riaditeľa pre VMV. Pri opakovaní tohto priestupku podmienečne vylúčený z ubytovania a ak v období podmienečného vylúčenia sa opätovne dopustí priestupku voči školskému poriadku, bude vylúčený z ubytovania.

6. Žiak do 18 rokov má zakázané používať alkoholické nápoje a fajčiť. Žiak, ktorý dovŕšil 18 rokov,

 má zakázané požívať alkoholické nápoje a fajčiť v priestoroch ŠI, v areáli školského internátu vo

 vzdialenosti 50 metrov od budovy internátu.

 7. Ak úmyselne poškodzuje majetok, zariadenie izby, ktorý im bol zverený.

 8. Ak bude pristihnutý pri prechádzaní z balkóna na balkón, nespoločensky sa bude správať

 na balkóne, či už hlučnosťou, pľuvaním alebo vyhadzovaním odpadkov a iných predmetov.

9. Ak bude vo vzájomnom vzťahu využívať vydieranie a šikanovanie, takéto konanie napĺňa

 skutkovú podstatu trestného činu.

10. Ak hrubo porušuje školský poriadok (krádeže osobných vecí, peňazí, stravných lístkov, viac ako 3

 zápisy v dennom hlásení, opakovaný neporiadok na izbe, falšovanie stravných lístkov).

11. Za opakované vulgárne správanie a vystupovanie voči vychovávateľom a zamestnancom ŠI.

12. Za viac ako 3 neskoré príchody z vychádzky, v nedeľu neskorý príchod od rodičov, za opustenie

 školského internátu (mimo vychádzok) bez vedomia vychovávateľa.

13. Za nesplnenie podmienky uloženej pri podmienečnom vylúčení zo ŠI.

14. O prepustení žiaka zo ŠI rozhoduje riaditeľ školy po prerokovaní so zástupcom riaditeľa

 VMV a vychovávateľmi. Pri odchode zo ŠI musí mať žiak potvrdený odhlasovací lístok vo

 všetkých jeho častiach.

**Článok 8**

**Vychádzky a opustenie školského internátu**

1. Žiak má možnosť ísť na vychádzky v Spišskej Novej Vsi v čase osobného voľna (ak nie je v tomto čase plánovaná skupinová akcia).
2. Na vychádzku mimo Spišskej Novej Vsi môže žiak ísť len ak má písomný súhlas rodiča. Vychovávateľ jednoznačne uvedie vychádzku do záznamníka žiaka. Odchod a príchod musí žiak oznámiť vychovávateľovi.
3. Pre mimoriadny odchod zo ŠI v priebehu týždňa platí, žiak oznámi vychovávateľovi dôvod odchodu. Rodič je povinný oznámiť príchod domov do 24 hodín. Ak sa tak nestane, vychovávateľ informuje rodiča o neprítomnosti žiaka.
4. Odchod zo ŠI je každý piatok do 15.00 hod. Čas odchodu a príchodu je vyznačený v záznamníku žiaka, ktorý pri odchode z domu rodičia podpíšu.
5. Príchod do ŠI z bydliska je v nedeľu do 21.00 hod. Po príchode do ŠI odovzdá žiak záznamník službukonajúcemu vychovávateľovi. Po písomnom oznámení rodičov môže ubytovaný žiak prísť aj v pondelok od 6.00 hod.
6. Neprítomnosť žiaka v nočných hodinách je možná len s vopred predloženým písomným súhlasom rodičov.
7. Každú stredu je vychádzka do 19.00 hod**.,** žiaci starší ako 18 rokov do 20.30 hod. Po návrate z vychádzky ubytovaný žiak informuje o príchode vychovávateľa.
8. Vychádzky sa obmedzia, nepovolia:

 a/ ak sa zneužijú,

 b/ ak žiak nevykazuje požadované študijné výsledky,

 c/ ak žiak sústavne porušuje Školský poriadok ŠI.

10. Žiakom môže byť povolená vychádzka v zimnom období do 19.00 hod., v letnom období najdlhšie do 20.30 hod. Vychádzky pre iný účel môže povoliť len zástupca pre VMV.

**Článok 9**

**Individuálne vychádzky žiakov**

Žiak(čka) pri odchode na individuálnu vychádzku sa hlási u službukonajúceho vychovávateľa, resp. musí si dať podpísať záznamník.

Žiak(čka) pri príchode z individuálnej vychádzky sa hlási u službukonajúceho vychovávateľa, resp.

do priepustky si dá potvrdiť čas príchodu.

Žiaci, ktorí potrebujú opúšťať internát pravidelne z dôvodu tréningov, krúžkov, doučovania, autoškoly a pod. sú povinní priniesť potvrdenie o návšteve týchto aktivít, kde bude uvedený aj časový harmonogram. V prípade nepravidelných tréningov, aktivít, oboznámia skupinového vychovávateľa dôveryhodným spôsobom s harmonogramom na aktuálny týždeň.

Žiak má na vychádzku po 16.00 hod. právo, nie nárok, preto sa môže povoliť iba tým žiakom, ktorí majú splnené všetky povinnosti (príprava do školy, upratané a poriadok, účasť na aktívoch, správanie).

**Článok 10**

**Základné hygienické pravidlá**

1. Každý žiak je povinný dôsledne plniť požiadavky osobnej hygieny.
2. Je povinný mať a používať vybavenie pre vykonávanie osobnej hygieny**.** Pravidelne dbať o osobnú hygienu (sprchovanie, čistenie zubov, výmena spodnej bielizne, ponožiek). Každý žiak má svoj toaletný papier, mydlo, zubnú kefku a uterák.
3. Pri vstupe do budovy sa prezúvať, zdržiavať sa v prezuvkách, nie v športovej obuvi. Prísny zákaz chodenia v priestoroch ŠI naboso.
4. Zachovávať poriadok v ubytovacích priestoroch, v okolí ŠI, nezahadzovať odpadky po chodbách a vonkajšom okolí ŠI.
5. Spávať v nočnej a posteľnej bielizni, odev a osobnú bielizeň odkladať do skríň**.** Ráno sa paplón, vankúš a plachta odložia na určené miesto. Váľanda je počas dňa zakrytá dekou.
6. Posteľná bielizeň sa vymieňa raz za 14 dní. Vtedy je žiak povinný vyprášiť si prikrývky. Prísny zákaz používania vlastnej posteľnej bielizne.
7. Špinavá bielizeň sa odkladá na jedno miesto v skrini, mimo čistej bielizne.
8. Žiaci sú povinní oboznámiť vychovávateľa s každým výskytom ochorenia, výskytom hmyzu a úrazu.
9. Všetkým žiakom sa zakazuje donášať väčšie množstvo mäsitých jedál podliehajúcich skaze. Potraviny donesené z domu je žiak povinný uložiť si v chladničke. Držať potraviny na oknách a balkónoch je zakázané.
10. Pri výskyte epidemickej nemoci budú vydané zvláštne opatrenia, ktoré sú pre všetkých žiakov záväzné a sú povinní ich rešpektovať.
11. Ak žiak ochorie v ŠI, vychovávateľ zariadi, aby žiak bol ošetrený lekárom**.** Každú zmenu zdravotného stavu žiak hlási vychovávateľovi. Pri teplote nad 38° C, alebo s bolesťami nesmie cestovať sám domov. Vychovávateľ o jeho zdravotnom stave informuje rodičov.

**Článok 11**

**Správanie sa žiakov v jedálni**

1. Ubytovaní žiaci sú povinní stravovať sa a odoberať celodennú stravu v školskom internáte.
2. Žiaci sú povinní pri podávaní jedla dodržiavať všetky hygienické zásady, pravidlá spoločenského správania a kultúrneho stolovania.
3. Zakazuje sa akékoľvek plytvanie jedlom, nedojedené zvyšky a použité riady si odnáša každý sám.
4. Do jedálne chodia žiaci spoločensky upravení.
5. Odnášanie stravy, tanierov a hrnčekov na izby je zakázané.
6. Počas čakania na výdaj jedál je nevyhnutné zachovávať poradie príchodu, poriadok a pokoj, neničiť inventár v jedálni, nepoškodzovať obrusy.
7. Každý žiak so stravným lístkom vyzdvihne stravu pri okienku len pre seba.
8. Prísne sa zakazuje vynášať príbory, ak žiak bude prichytený, bude daný návrh na vylúčenie z ŠI.
9. Výdaj stravy do obedára je dovolené len v odôvodnených prípadoch o ktorých žiak informuje službukonajúceho vychovávateľa (nemoc, školská akcia, dlhšie vyučovanie, tréning).
10. Dodržiavať presne stanovený časový harmonogram podávania stravy.

**Článok 12**

**Žiacka samospráva**

Žiacka samospráva je spolutvorcom života na ŠI. V zmysle č. 12 a 13 Dohovoru o právach dieťaťa musí viesť sústavný dialóg s vedením ŠI. Vzťah žiackej samosprávy a vedenia ŠI je vzťahom partnerským.

Najvyšším orgánom žiackej samosprávy je rada žiakov.

Funkcie: - predseda

 - podpredseda

Komisie: - kultúrna

 - športová

 - stravovacia

Najnižším článkom žiackej samosprávy je rada skupiny. Má tie isté úlohy ako rada žiakov, na úrovni života skupiny.

Žiacka samospráva je suverénny orgán. Voľby do žiackej samosprávy sú záležitosťou kolektívu žiakov bývajúcich na ŠI.

Žiacka samospráva je apolitický orgán. Združuje všetkých žiakov bez rozdielu a rovnako chráni záujmy všetkých žiakov ubytovaných na ŠI bez rozdielu.

**Článok 13**

**Návštevy v školskom internáte**

1. Do priestorov školského internátu môžu vstúpiť len ubytovaní žiaci, zamestnanci ŠI, inšpekčné orgány a osoby so súhlasom riaditeľa.
2. Rodičom žiakov sa umožňujú návštevy v čase okrem nočného a študijného pokoja, v priestoroch vyhradených na prijímanie návštev (o návšteve žiaka sa vedie evidencia na vrátnici). Každá návšteva (aj návšteva rodičov) sa musí ohlásiť a zaevidovať na vrátnici.
3. V dobe návštev je potrebné rešpektovať súkromie spolubývajúcich, dobu štúdia, nočný pokoj.

**Článok 14**

**Svojpomocné činnosti žiakov**

1. Povinnosti upratovania sa vzťahujú na všetkých ubytovaných žiakov.
2. Žiaci nemôžu vykonávať práce náročné na dodržiavanie bezpečnostných predpisov (čistenie s požitím dezinfekčných prostriedkov a pod.)
3. Generálne upratovanie izieb sa prevádza pravidelne každý štvrtok, kedy sa čistia skrine, nočné stolíky, prášia deky, utiera sa prach a čistí okolie ŠI.
4. Ráno do 8.00 hod. je dlážka a umývadlo pripravené na upratovanie (vyložené stoličky, odložené predmety z umývadla, osobné veci uložené v skrini, ustlaná posteľ a pod.).
5. Účelom svojpomocnej činnosti žiakov je prehĺbenie mravnej výchovy mládeže.
6. Svojpomocná činnosť je jedným z účinných prostriedkov v systéme výchovnej práce ŠI. Utvára predovšetkým správny vzťah k práci a prehlbuje jednotu mravných čŕt s celkovým rozvojom jednotlivca. Rozvíja ich pracovnú iniciatívu a postupne učí žiakov k pracovným činnostiam, zručnostiam a návykom.
7. Svojpomocná práca pomáha organizovať kolektív žiakov, pomáha udržiavať čistotu a poriadok, pomáha motivovať žiakov k estetike, ochrane a tvorbe životného prostredia.
8. Na svojpomocnej práci sa podieľajú všetci žiaci. Od účasti na nej môžu byť oslobodení žiaci zo závažných dôvodov, podľa posúdenia vychovávateľa.
9. Žiaci musia dodržiavať predpisy o bezpečnosti, hygiene a ochrane zdravia pri práci.

**Článok 15**

**Denný režim v školskom internáte**

|  |  |
| --- | --- |
| 06.15 - 06.30 | budíček, osobná hygiena, úprava izieb |
| **06.30 - 07.15** | raňajky |
| 07.00 - 15.00 | teoretické a praktické vyučovanie |
| **13.00 - 15.00** | obed |
| 14.30- 16.00 | osobné voľno (činnosť podľa plánu úseku) |
| 16.00 - 17.20 | príprava na vyučovanie  |
| **17.20 - 17.50** | večera |
| 18.30- 19.00 | osobné voľno |
| 19.00 - 21.00 | príprava na vyučovanie |
| 21.00 - 21.30 | hygiena, večierka, sprchovanie  |
| **21.30 - 06.00** | nočný pokoj |

**Článok 16**

**Záverečné ustanovenie**

1. Školský poriadok ŠI je záväzný pre všetkých žiakov a zamestnancov ŠI.

2. Školský poriadok ŠI a jeho zmeny a doplnky vydáva riaditeľ Hotelovej akadémie, ktorej súčasťou

 je školský internát.

3.Tento Školský poriadok ŠI nadobúda účinnosť dňa 01.09.2023 a zároveň sa ruší platnosť

 doterajšieho Školského poriadku ŠI zo dňa 01.09.2022.

 Mgr. Milan Kudrik

 riaditeľ